શરૂઆતમાં યાહુ ઈ-મેઈલ પર ગુજરાતી પોએટ્રી ગ્રુપ કાર્યરત. તેમાં બ્લોગર્સ પોતાના બ્લોગ અપડેટ્સ, લિન્ક્સ વગેરે વહેચતા અને એ દુનિયાના જુદા જુદા ભાગોમાંથી બ્લોગર્સ અને વાચકો એકબીજાના સંપર્કમાં રહેતા. ત્યારબાદ બ્લોગ પર ફીડની વ્યવસ્થા ઉમેરાતા કોઈ પણ બ્લોગને ફોલો કરવાનું કામ સરળ બન્યું. ફીડ એટલે કોઈ પણ વેબસાઈટનાં સતત અપડેટ આપતી વ્યવસ્થા. તમે જે તે બ્લોગનાં ફીડ ને સબસ્ક્રાઈબ કરી લો એટલે જ્યારે પણ એ બ્લોગ પર નવી કૃતિ મુકવામાં આવે કે તરત તમને એની જાણ ફીડરીડર મારફતે કે જો ઈ-મેઈલ આપ્યું હોય તો ઈ-મેઈલ પર થાય. તે સુવિધાનો ઉપયોગ કરીને સોનલબહેન વૈદ્ય એ ગુજરાતી બ્લોગ્સનું સૌપ્રથમ એગ્રીગેટર સંમેલન નામે બનાવ્યું. એનાથી એક જ જગ્યાએથી અનેક બ્લોગ્સની નવી કૃતિઓની જાણ મળી રહેતી. એ પછી વિનય ખત્રીએ ફન એન જ્ઞાન ટુલબાર બનાવ્યું અને એ જ નામે એક બ્લોગ એગ્રીગેટર પણ બનાવ્યું. આ ઉપરાંત કાન્તિલાલ કરશાળા, વિજયકુમાર શાહ, જિજ્ઞેશ અધ્યારુએ ભેગા મળીને ‘ગુજરાતી બ્લોગ જગતને એક તાંતણે બાંધતી કડી’ નામે શક્ય હોય એટલા બ્લોગ્સની યાદી તૈયાર કરી, અને તેને બ્લોગનાં નામ પ્રમાણે તેમ જ બ્લોગરનાં નામ પ્રમાણે એમ વર્ગીકૃત કરી. આજે તે યાદીમાં ૧૫૦૦થી વધુ નામોનો સમાવેશ થાય છે. જો કે ગુજરાતી બ્લોગ્સની કૂલ સંખ્યા એનાથી ઘણી વધારે છે. આ ઉપરાંત સોશિયલ નેટવર્કિંગ સાઈટ્સ જેમ કે પહેલાં ‘ઓરકુટ’ અને હવે ‘ફેસબુક’ ઉપર પણ જુદા જુદા ગ્રૂપ્સ કાર્યરત રહ્યા છે.